
Panalangin sa Takipsilim 
Tumayo at gawin ang tanda ng krus 
O Diyos, halina at ako’y tulungan. 
— O Panginoon, magmadali ka sa iyong pagdamay. 
Papuri sa Ama, at sa Anak, at sa Espiritu Santo. 


-- Kapara noong una, ngayon at magpasawalang hanggan. 


Amen. 
AWIT 


Lahat kayong nabubuhay, ngayon ay mag-awitan, 
Pasalamatan ang Diyos, na sa ati'y lumalang. 
Lagi siyang kasama, at inaalagaan, 

Hanggang sa huling araw, tayo'y ginagabayan. 
Ilaw n'ya'y nangunguna, tanglaw sa hating-gabi, 
Pinapawi ang dilim, anino'y walang silbi, 

Batas ay katarungan, kalikasan ang saksi, 

Araw, bundok at dagat, siya ang sinasabi. 
Tayo'y dapat umawit, galak ay ipahayag, 

Siya'y ating sambahin, siya'y purihin ng lahat, 
Tao ay magkaisa sa pagpapasalamat, 

Osana at papuri, sa Diyos na ating lakas! 


Umupo o tumayo 


MGA ANTIPONA AT SALMO 
Antipona 1 
Sa Diyos na aking kaginhawahan at aking sanggalang ako ay 
nagtitiwala. 
Salmo 144 
(Panalangin para sa tagumpay at kapayapaan) 
Na 


Purihin ang PANGINOON, na aking sanggalang, 
Sa pakikibaka, ako ay sinanay, 

Inihanda ako, upang makilaban. 


Matibay kong muog at Tagapagligtas, 
At aking tahanang hindi matitinag, 
Tagapagligtas kong pinagtitiwalaan, 
Nilulupig niya ang sakop kong bayan. 


Ano ba ang tao, PANGINOON namin? 
Siya'y tao lamang na 'yong pinapansin. 
Katulad ay ulap na tangay ng hangin, 
Napaparam siya na tulad ng lilim. 


Langit mong tahanan ay iyong hubugin, 
PANGINOON, lisanin mo't bumaba sa amin, 
Mga kabundukan ay iyong hipuin, 
Lalabas ang usok, aming mapapansin. 
Ang maraming kidlat ay iyong suguin, 
Lahat kong kaaway iyong pakalatin, 

Sa pagtakas nila ay iyong tudlain! 
Hawakan mo ako at iyong itaas, 

Sa kalalimang tubig ako ay iligtas, 
Ipagsanggalang mo't nang di mapahamak 
Sa mga dayuhang may taglay na lakas, 
Ubod sinungaling na walang katulad, 
Kahit ang pangako ay sumpaing lahat. 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 
Antipona 
Sa Diyos na aking kaginhawahan at aking sanggalang ako ay 
nagtitiwala. 
A ntipona 2 
Mapalad ang bayang ang Diyos ay ang Panginoon. 
П 
O Diyos, may awitin akong bagung-bago, 
Alpa'y tutugtugin at aawit ako. 
Tagumpay ng hari ay iyong kaloob, 

At iniligtas mo si David mong lingkod. 


Sa mga malupit na aking kaaway, 
Iligtas mo ako; sa kapangyarihan 

Ng mga banyaga ay ipagsanggalang, 
Sila'y sinungaling, di maaasahan, 
Kahit may pangako at mga sumpaan. 


Ang mga lalaki nating kabataan, 
Lumaking matatag tulad ng halaman. 
Ang kadalagaha'y magandang adorno, 
Kahit saang sulok ng isang palasyo. 


At nawa'y mapuno, mga bangan natin 
Ng lahat ng uri ng mga pagkain, 

At ang mga tupa'y magpalaanakin, 
Sampu-sampung libo, ito'y paramihin. 
Sana'y dumami rin yaong kawan natin, 
At huwag maaagas ang kanilang supling, 


Sa ating lansangan, sana'y mawala na 

Ang mga panaghoy ng lungkot at dusa! 

Mapalad ang bansang ito'y nangyayari 

Mapalad ang bayang ang Diyos ay ang PANGINOON! 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 
Antipona 
Mapalad ang bayang ang Diyos ay ang Panginoon. 
Antipona 3 
Nagsimula na ngayon ang matagumpay na paghahari ng Diyos. 
Awit: Pahayag 11:17-18, 12:10b-12a 
(Ang hatol ng Diyos) 
PANGINOONG Diyos na Makapangyarihan sa lahat, 
Diyos sa kasalukuyan, at sa nakaraan, 
Nagpapasalamat kami na ginamit mo 
Ang iyong walang hanggang kapangyarihan 
At nagpasimula ka nang maghari! 

Nagngingitngit ang mga di kumikilala sa Diyos. 

Ngunit dumating па ang panahon ng iyong poot, 

Ang paghatol sa mga patay, 

At pagbibigay ng gantimpala sa mga propetang lingkod mo, 

At sa iyong mga hinirang, 

Sa lahat ng may takot sa iyo, dakila ma't hamak. 

Panahon na upang lipulin mo ang mga nagpahirap sa sanlibutan. 


Dumating na ang pagliligtas ng Diyos! 

Ipinamalas na niya ang kanyang kapangyarihan bilang Hari! 
Ipinamalas na ng Mesias ang kanyang karapatan! 

Pagkat pinalayas na sa langit ang umuusig araw at gabi sa mga 
kapatid natin. 


Nagtagumpay sila laban sa diyablo 
Sa pamamagitan ng dugo ng Kordero 
At ng kanilang pagsaksi sa katotohanan, 
Hindi sila nanghinayang sa kanilang buhay. 
Kaya't magalak kayo, kalangitan, 
At lahat ng naninirahan diyan! 
Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 
Antipona 
Nagsimula na ngayon ang matagumpay na paghahari ng Diyos. 
Umupo 

PAGBASA NG SALITA NG DIYOS 

Colosas 1:21-23 

Dati, kayo'y malayo sa Diyos at naging kaaway niya dahil sa inyong 
kasamaan. Ngunit dahil sa kamatayan ni Kristo, ginawa niya kayong 
mga kaibigan upang makaharap sa kanya nang walang kapintasan, 
banal, at walang batik. Subalit kailangan kayong manatiling tapat 
at matatag sa inyong pananampalataya at huwag bayaang mawala 
ang pag-asang dulot ng Mabuting Balita na inyong narinig. Niloob 
ng Diyos na akong si Pablo ay maging tagapangaral ng Mabuting 
Balitang ito na ipinapahayag sa lahat ng tao. 

TUGUNAN 

Ang Panginoon ang aking pastol, hindi ako magkukulang. 

— Ang Panginoon ang aking pastol, hindi ako magkukulang. 
Handog niyang himlayan sa aki’y sariwang pastulan, 

— hindi ako magkukulang. 
Papuri sa Ama, at sa Anak at sa Espiritu Santo. 

— Ang Panginoon ang aking pastol, hindi ako magkukulang. 
Tumayo 


PAPURING AWIT NI MARIA 


Antipona 


Kung nauuhaw kayo sa kabanalan, pupunuin ng Diyos ang inyong 
pagnanasa, tamang sukat at nag-uumapaw pa. 


Lukas 1:46-56 


Gumawa tanda ng krus 


Ang puso ko’y nagpupuri sa Panginoon, 

At nagagalak ang aking espiritu dahil sa Diyos na aking 
tagapagligtas. 

Sapagka't nilingap niya ang kanyang abang lingkod! 


At mula ngayon, ако’ у tatawaging mapalad ng lahat ng salinlahi, 
Dahil sa mga dakilang bagay na ginawa sa akin ng 
Makapangyarihan -- 

Banal ang kanyang pangalan! 


Kinahahabagan niya ang mga may takot sa kanya, 
Sa lahat ng sali't saling lahi. 

Ipinakita niya ang lakas ng kanyang mga bisig, 
Pinangalat niya ang mga palalo ang isipan. 
Ibinagsak niya ang mga hari mula sa kanilang trono, 
At itinaas ang mga nasa abang kalagayan. 


Binusog niya ng mabubuting bagay ang mga nagugutom, 
At pinalayas niyang wala ni anuman ang mayayaman. 

Tinulungan niya ang kanyang bayang Istael, 
Bilang pagtupad sa pangako niya saating mga magulang, 
Kay Abraham at sa kanyang lahi, magpakailanman! 


Papuri sa Ama, at sa Anak, at sa Espiritu Santo, 
Kapara noong una, ngayon at magpasawalang hanggan. Amen. 


Antipona 


Kung nauuhaw kayo sa kabanalan, pupunuin ng Diyos ang inyong 
pagnanasa, tamang sukat at nag-uumapaw pa. 


PANGKALAHATANG PANALANGIN 


Manalangin tayo kay Kristo, ang liwanag ng mga bansa at kagalakan 
ng bawat nilalang: 


— Panginoon, bigyan kami ng kaliwanagan, kapayapaan, at 


kaligtasan. 


Maningning na Liwanag at Salita ng Ama, bumaba ka sa lupa upang 
iligtas ang mga tao, 

akayin ang mga nagnanais maging kaanib ng iyong Simbahan sa 
liwanag na dulot mo. 


— Panginoon, bigyan kami ng kaliwanagan, kapayapaan, at 


kaligtasan. 


Iyo nang limutin, Panginoon, ang aming mga kasalanan, 
pagkat ikaw ang pinagmumulan ng kapatawaran. 


-- Panginoon, bigyan kami ng kaliwanagan, kapayapaan, at 


kaligtasan. 


Panginoon, niloob mo na gamitin ng tao ang kanyang isip upang 
malaman ang hiwaga ng kalikasan at mamahala sa sandaigdigan, 
makapagdulot nawa sa iyo ng dangal ang sining at agham at 


makapagbigay lugod sa sangkatauhan. 


-- Panginoon, bigyan kami ng kaliwanagan, kapayapaan, at 
kaligtasan. 
Kalingain ang mga nag-alay ng kanilang buhay para sa paglilingkod 
sa kapwa, 
maisakatuparan nawa nila ang kanilang mga gawain nang ganap at 

malaya. 


— Panginoon, bigyan kami ng kaliwanagan, kapayapaan, at 
kaligtasan. 


Panginoon, binuksan mo ang pinto ng kaligtasan at walang 
sinumang makapagpipinid nito kailanman, 
akayin sa iyong kaluwalhatian ang mga yumaong umaasa ng muling 


pagkabuhay. 


— Panginoon, bigyan kami ng kaliwanagan, kapayapaan, at 
kaligtasan. 


Ama Namin 


Ama namin, sumasalangit Ka 

Sambahin ang ngalan Mo 

Mapasaamin ang kaharian Mo 

Sundin ang loob Mo 

Dito sa lupa, para nang sa langit. 

Bigyan Mo kami ngayon ng aming kakanin sa araw araw. 
At patawarin Mo kami sa aming mga sala, 
Para nang pagpapatawad namin 

Sa mga nagkakasala sa amin. 

At huwag Mo kaming ipahintulot sa tukso, 
At iadya Mo kami sa lahat ng masama. 
Sapagkat Iyo ang kaharian, at kapangyarihan, 
At ang kadakilaan, magpakailanman. 


Pangwakas na Panalangin 


Ama, 

pakinggan ang aming panalangin sa takipsilim 

na sa iyong harapan ay aming inihahain. 

Tulungan kaming masundan ang iyong Anak 
upang umunlad sa paggawa ng kabutihan 

nang may tiyaga at pananampalatayang matibay. 
Hinihiling namin ito sa pamamagitan ni Hesukristo 
kasama ng Espiritu Santo magpasawalang hanggan. 


— Amen. 


Ika-3 ng Pebrero, 2022 8 


Paghayo 


Pagpalain nawa tayo ng panginoon, iligtas tayo mula sa lahat ng 
kasamaan at akayin tayo sa buhay na walang hanggan. 


— Amen. 

PANALANGIN NG МСА KRISTIYANO SA MAGHAPON 
Ang mga tekstong biblikal at mga Papuring Awit na ginamit ay halaw 
mula sa MAGANDANG BALITA BIBLIA. Karapatang-sipi @ 
1973, Philippine Bible Society, U.N. Ave., Manila. 


Ang mga titik ng mga Awit at ang mga disenyong pansining ay likha 
ni Padre Mar DJ Arenas. 


Karapatang-sipi @ 1994, LUPON REHIYONAL UKOL SA 
TAGALOG SA LITURHIYA. 


Archdiocesan Liturgical Commission, Manila 

